הוועדה המשותפת לוועדת הכנסת ולוועדת הכספים לעניין תקציב הכנסת, כנסת 18, פרוטוקול מספר 11, 2012-06-25 13:30

יריב לוין: שלום לכולם, אני מתכבד לפתוח את הישיבה המשותפת של ועדת הכנסת וועדת הכספים לעניין תקציב הכנסת.

יריב לוין: על סדר יומנו – שינויים בתקציב הכנסת בשנת 2012.

יריב לוין: מכובדי, החשב, בבקשה.

חיים אורון: אנחנו מבקשים את אישור הוועדה המשותפת להעברת סעיפים מתכנית לתכנית בשנת 2012.

חיים אורון: ההעברה הראשונה היא העברה שאנחנו עושים אותה כמעט כל שנה – העברה מאחזקת רכב להוצאות ליסינג, וזה כתוצאה ממעבר עובדים מאחזקת רכב לקבלת רכבים צמודים בליסינג.

חיים אורון: אנחנו מעבירים את ההוצאות שתקצבנו באחזקת רכב לליסינג.

חיים אורון: כמובן שזה מהלך שיש עמו גם חיסכון.

חיים אורון: הסעיף הבא שאנחנו מבקשים זה חלוקה שונה בשיא כוח אדם על ידי העברה של עודף משרות שקיימות במשמר הכנסת למנגנון הכנסת, כאשר יש פירוט למה אנחנו צריכים: למ.מ.מ, לוועדת החוץ והביטחון ולחטיבת המידע.

חיים אורון: זו בסך הכל העברה מתכנית לתכנית, זה לא גידול בסך הכל, לא בכמות ולא בעלות המשרות.

חיים אורון: נושא נוסף שאנחנו מבקשים – העברה מהרזרבה.

חיים אורון: אנחנו מבקשים להעביר את השימוש בהקלטות בוועדות שאנחנו משתמשים בגורמי חוץ וזה כתוצאה מכמות גדולה יותר של ועדות, פעילות יותר גדולה, סיורים ועוד – שאנחנו מבקשים להעביר.

חיים אורון: אני לא בטוח שנשת

חיים אורון: מש בכל הסכום אבל בשנה שעברה כבר נתקענו לקראת סוף השנה ואני לא רוצה לבוא שוב, סתם, על סכום קטן עוד פעם לוועדה, ולכן אני אבקש את הסכום הזה.

חיים אורון: נושא נוסף – הצילומים, בסכום קטן של 20,000 שקל.

חיים אורון: אותו צלם שמצלם לנו את כל האירועים, את כל הביקורים שיש.

חיים אורון: צריכים קצת הגדלה.

מגלי והבה: כל זה באלפי שקלים?

חיים אורון: כל זה באלפי שקלים.

חיים אורון: הנושא האחרון שאנחנו מבקשים העברה מסעיף לסעיף זה הנושא של גידול בכוננויות.

חיים אורון: אנחנו רוצים לתת לעובדים נוספים שאנחנו משתמשים בשירותים שלהם ובזמינות, מבקשים את הזמינות שלהם מעבר לשעות העבודה, מבקשים להפסיק לעשות את זה בחינם ולעשות את זה תמורת תשלום כוננויות.

יריב לוין: זה למעשה העלאת שכר, אם אני מבין נכון.

חיים אורון: אני לא יודע אם זו העלאת שכר.

חיים אורון: אני אגיד לך.

חיים אורון: העובדים האלה עומדים לרשות הכנסת לאחר שעות העבודה.

חיים אורון: עד עכשיו הם היו מספיק מסורים כדי לעשות את זה בחינם.

חיים אורון: זה דבר שקיים, דרך אגב, גם במשרדים הממשלתיים.

דן לנדאו: זה קיים גם פה.

דן לנדאו: יש פה נציגות של שלוש אוכלוסיות שעובדות מול הפרלמנט, והן דוגמאות מייצגות לעניין הזה: מנהלות ועדות, גם, בקרוב - היועצים המשפטיים וגם אנשי הפרוטוקולים ששם זה הוטמע כבר בתוך הסכם השכר החדש שהם עוברים אליו בהדרגה.

דן לנדאו: הדברים הללו מבטאים גידול בפעילות הפרלמנטרית – נקראת לזה: החוץ פרלמנטרית, של חברי הכנסת.

דן לנדאו: בגלל בעולם הדיגיטלי, בעיקר, ואנחנו רואים את הגידול בשנים האחרונות, בגלל העובדה שלרובנו, כולל עובדי הכנסת, ובוודאי אתם חברי הכנסת - -מחזיקים את המחשב בכף היד, כולל המיילים וכולל הכל – אתם דורשים יותר גיבוי שלנו, המינהל, לפעילות שלכם.

דן לנדאו: אז אתם מתקשרים, אם זה יושבי ראש ועדות – למנהלי ועדות, ליועצים המשפטיים, אתם מפעילים יותר את הפרוטוקולים, מפעילים אותנו יותר, וזה מצוין וזה מבורך.

דן לנדאו: אנחנו רוצים להיות במצב מוסרי שבו אנחנו משלמים לאנשים על זה שהקפצנו אותם בערב, ולא סתם לאיזשהו טלפון, אלא –עכשיו, אומרים למנהלת ועדה – עכשיו, בלת"מ, אני צריך שתשני את הסיור מהיום למחר, ועכשיו תפתחי את המחשב, ותתחילי לעבוד.

דן לנדאו: זה יכול להיות גם שעתיים – שלוש של עבודה בערב.

דן לנדאו: אנחנו רוצים לשלם על העמידה בכוננות.

דן לנדאו: כלומר, על זה שהם צריכים לישון עם הפלאפון ליד האוזן.

דן לנדאו: התחלנו כבר בחלק מהיחידות.

דן לנדאו: זה נכנס גם לתוך עובדי הפרלמנט, לא רק עובדי המנהל.

ירדנה מלר הורוביץ: גם הרכזות הבכירות.

דן לנדאו: כן, כן.

דן לנדאו: אני חושב שכמעבידים אנחנו מצליחים גם בעניין הזה לשמש דוגמה, ולכן יש פה צורך בהגדלת הסעיף הזה על חשבון הרזרבה.

דן לנדאו: מן הסתם, כשנתכנן את תקציב 2013, הדברים האלה יוטמעו בצורה הרבה יותר מובהקת בתוך בסיס התקציב, או החלק של התקציב שהולך לשכר העובד.

יריב לוין: אני מבין שחלק קיבלו וחלק עתידים לקבל.

דן לנדאו: זו לא תוספת רוחבית.

דן לנדאו: היא לא ניתנת - - מילה של הקדמה: במדינה בכלל, אפשר לומר שיש דה פקטו – שלושה סוגי כונניות: יש כונניות ההסכמיות, למשל – לרופאים, לדוברים של משרדים, לא לדוברים בכנסת, שהם מקבלים את זה כבר מוטמע בתוך השכר, אבל לדוברים של משרדים, וכל מיני בעלי תפקידים – נניח, לתחום המחשוב.

דן לנדאו: יש הסכם קיבוצי של המדינה שאומר: אתם מקבלים שכר, פלוס X כוננויות על השכר הזה.

דן לנדאו: הכוננות נגזרת מגובה השכר, כמובן.

דן לנדאו: משהו חלקי 100.

דן לנדאו: יש סוג שני של כוננויות, שזה כוננויות שזה יהיה יותר דה פקטו, זה לא דה יורה, שאומרים: אנחנו לא רוצים להעלות לכם את השכר בדרך הישרה, בגלל חשש מהשלכות רוחב, קחו בנק של כוננויות, תחלקו את זה, "תמרחו את החמאה" בצורה שווה לכולם.

דן לנדאו: רואים את זה מדי פעם בכמה משרדי ממשלה.

דן לנדאו: זה לא קיים בכנסת.

דן לנדאו: מה כן קיים בכנסת?

דן לנדאו: שימוש בכוננויות ככלי ניהולי.

דן לנדאו: כלומר, יכול להיות שאני אצטרך את פלוני בכוננות, ופלוני עומד לרשותנו אנחנו באמת מפעילים אותו, ואני לא צריך את אלמוני.

דן לנדאו: אלמוני גומר את העבודה פה, ובא למחרת בבוקר, אני לא צריך שהוא יהיה בכוננות, אני לא צריך שהוא יהיה זמין.

מגלי והבה: מי יפקח?

דן לנדאו: בשביל זה יש לנו תקציב שקוף, שלפני שבועיים-שלושה באנו לכאן ודיווחנו, לפי חוק שאנחנו יזמנו, על ביצוע התקציב.

דן לנדאו: בסופו של דבר, אנחנו עומדים בפניכם, כל הספרים פתוחים, אנחנו מדווחים על כל הדברים הללו.

דן לנדאו: אבל זה לא משהו שנועד לכלל עובדי הכנסת.

דן לנדאו: זה גם לא משהו שהוא בתוך יחידות – הוא "נמרח" בצורה שווה.

דן לנדאו: מה כן?

דן לנדאו: – למשל, בדוגמה של מנהלי הוועדות, אז אנחנו רואים את כל מנהלי הוועדות כממלאים אותו תפקיד.

דן לנדאו: אתם מכירים את זה מהסיעות שלכם – אנחנו רואים איך זהותו של יושב ראש ועדה יכולה להשפיע בצורה דרמטית על היקף העבודה מחוץ לשעות העבודה, של מנהל ועדה.

דן לנדאו: יכול להיות מנהל ועדה שהיה רגיל לסטנדרט מסוים.

דן לנדאו: התחלף היושב ראש, אין לו יום ואין לו לילה.

דן לנדאו: ואז מתחלף שוב היושב ראש והמצב נרגע.

דן לנדאו: זה "פיקים" ותקופות שפל שתלויים בכם.

ירדנה מלר הורוביץ: באישיות ובאופי העבודה.

דן לנדאו: תלויים באישיות שלכם, תלויים בפוליטיקה שלכם, בעונות השנה הפרלמנטריות והפוליטיות, וזה ממש לא ניתן לצפייה.

דן לנדאו: לכן שם, לדוגמה – ויש לנו דוגמאות נוספות – זה נראה כאילו שנתנו לכולם, אבל נתנו לכולם כי כולם ממלאים את אותו תפקיד, ואת כולם אנחנו צריכים בכוננות.

דן לנדאו: הרי מנהלת ועדה לא יכולה להגיד ליושב ראש ועדה – תתקשר אלי מחר.

דן לנדאו: אין דבר כזה.

דן לנדאו: למיטב ידיעתי הם גם מכירים את זה מקרוב.

דן לנדאו: לכן אנחנו חושבים שזה נכון, זה מוסרי, אנחנו עושים את זה על השולחן לא ב "פוילעשטיק" אלא ככלי ניהולי.

דן לנדאו: אני יכול לעדכן עוד דבר: אנחנו בוחנים, בחנו את זה יחד עם נציבות שירות המדינה ואנחנו מתכוונים ליישם את זה בצורה מאד מאד זהירה, כלי נוסף שהוא שונה מכוננויות והוא, בעצם - שעות נוספות מהבית.

דן לנדאו: כלומר, אדם שעושה שעות נוספות, אין צורך שהוא יבוא לכאן, שנפעיל כאן את המקום, את המזגנים ואת המשמר.

דן לנדאו: תדווח לי שורה שורה מה עשית.

דן לנדאו: דוגמאות?

דן לנדאו: הלשכה המשפטית, דוגמה מובהקת.

דן לנדאו: אנשים שנאלצים לבוא לפה לפעמים כדי להכין חקיקה.

דן לנדאו: הם באים במוצאי שבת, עושים פה לילות.

דן לנדאו: בשביל מה שאני אפתח פה?

דן לנדאו: אז נגיד להם – תעשו את הדבר הזה מהבית, תמלאו הצהרה המפוקחת על ידי המנהלים שלכם, שורה –שורה.

דן לנדאו: זה עוד כלי, מוסרי, בעיניי.

דן לנדאו: כן, הוא עולה כסף, אבל אני חושב שאני יכול לעמוד מולכם ומול בעלי המניות שלנו, אזרחי מדינת ישראל, ולומר – כן, אנחנו חושבים שעובדי הציבור האלה צריכים להיות מופעלים והם צריכים לעמוד לרשותנו לפעמים 24/7 ומגיע להם תשלום על כך.

דן לנדאו: וכדי שהם יעמדו לרשותכם, הדרג הנבחר, אנחנו צריכים להיות מוסריים כלפיהם.

דן לנדאו: ברגע שאנחנו מעמידים לרשותם כארגון את כל האמצעים הדיגיטליים, בעצם, הסב-טקסט של הדבר הזה הוא: אני לא מרשה לך לא להיות זמין.

דן לנדאו: ואז אני צריך לשלם תמורה על הדבר הזה.

יריב לוין: אז מי אמור לקבל את זה עכשיו שלא קיבל את זה עד עכשיו?

דן לנדאו: אנחנו נמצאים באמצע מהלך.

דן לנדאו: החלנו על חלק מסגל הוועדות – מנהלי הוועדות והרכזים הבכירים.

דן לנדאו: אנחנו לקראת סופה של עבודה לגבי רוב הלשכה המשפטית, כלומר, הצוותים שעומדים מולכם, חברי הכנסת, או מול הוועדות.

דן לנדאו: זה בתחום הפרלמנטרי.

דן לנדאו: בתחום המנהלי, כמובן – זה תלוי תפקיד.

דן לנדאו: נניח – איש מזגנים - -

מגלי והבה: באיזה משרדי ממשלה או מקומות עבודה זה קיים, בסגנון הזה – שתעבוד מהבית ורשום לך - -

דן לנדאו: לא, לא.

דן לנדאו: מה שנמצא פה זה כוננויות.

דן לנדאו: זה קיים בכל משרדי הממשלה.

דן לנדאו: הדבר שאנחנו מדברים עליו, החידוש השני שאנחנו מדברים עליו קיים בעוד רשות אחת, רשות הפטנטים.

דן לנדאו: זה קיים בסקטור הפרטי, כל מי ששעבד במשרד עורכי דין מכיר את זה - במיוחד כלפי אימהות עובדות.

דן לנדאו: מבקשים מהן להתחבר למחשב בערב, ולדווח על השעות.

דן לנדאו: במשרד עורכי דין פרטי אנחנו צריכים את המעקב בשביל החיובים של הלקוחות.

דן לנדאו: כשזה מדינת ישראל מול נותני השירות שלה, מול הציבור, מול נבחרי הציבור, אז אנחנו רוצים לוודא שהדבר הזה לא יהפוך איזה סטנדרט, תוספת שכר.

דן לנדאו: זו לא תוספת שכר.

דן לנדאו: זו תוספת שכר מול יותר עבודה.

דן לנדאו: ככה צריך להגדיר את זה.

חיים אורון: כן, אבל זה לא נעשה ככה כשהעובד מחליט לעשות את זה.

חיים אורון: הוא צריך לעבור מערכת אישורים מסוימת, של מנהל החטיבה שלו, שצריך לחתום לו אישור ספציפי לגבי אותו נושא שהוא צריך להתעסק אתו.

יריב לוין: בכוננויות זה לא - -

דן לנדאו: הכוננויות ניתנות באופן פרסונלי.

דן לנדאו: הן מחויבות בדיווח.

דן לנדאו: כלומר, אדם שעשה שעות נוספות, באותו יום הוא לא יכול לדווח על כוננות, כי הוא היה פה, הוא עבד.

דן לנדאו: כוננות זה לא השעות שעבדתי, זה תוספת תשלום על זה שאני - -

יריב לוין: זה גלובאלי.

דן לנדאו: זה לא גלובאלי.

דן לנדאו: זה לא גלובאלי.

דן לנדאו: יש מספר כוננויות .

דן לנדאו: כוננות זו יחידה של שעות נוספות.

חיים אורון: 5.33 שעות, שאפשר להתחיל אותה אחרי השעה 18:00.

יריב לוין: - מדי יום.

דן לנדאו: זה לא מדי יום.

דן לנדאו: זה לא מדי יום.

דן לנדאו: זה 4 פעמים בחודש, 5 פעמים בחודש, 6 פעמים בחודש.

דן לנדאו: זה ממש לא מדי יום.

דן לנדאו: זו לא תוספת flat, זה משהו מאד מאד במשורה, ולפי כללים של הנציבות.

יריב לוין: אני רוצה להבין: ומי שיקבל את זה עכשיו, יקבל אחורה?

דן לנדאו: לא, לא.

דן לנדאו: אין דבר כזה.

יריב לוין: למה?

דן לנדאו: כי אין דבר כזה.

חיים אורון: גם אם אתה מפעיל את זה באמצע החודש זה לא רטרואקטיבי.

חיים אורון: ויותר מזה – זה גם דבר שהוא הדיר.

חיים אורון: ככה גם הסברנו לוועד העובדים.

חיים אורון: בגלל שזה כלי ניהולי אפשר להגיד למשל, יכול להיות מצב, כמו שהיה לפני הכנסת הנוכחית, שהיתה פגרת בחירות ופגרה שהתחברו לכדי כ-9 חודשי פגרה, משהו כזה.

חיים אורון: בהחלט סביר שמנהל הכנסת יגיד – בתקופה הזו אף אחד לא בכוננות, אנחנו מבטלים את הדבר הזה לתקופה הזו.

חיים אורון: בהחלט יכול להיות.

חיים אורון: זה הדיר, זה פרסונאלי, זה פר יחידות, זו לא תוספת שכר מהבחינות האלה, זה מאד חשוב להדגיש את זה.

יריב לוין: כמה עובדי כנסת יש שבשקלול כל מרכיבי השכר שלהם שכרם יותר גבוה מזה של הח"כים?

חיים אורון: לדעתי 12-11.

דן לנדאו: כמה זה שכר ח"כים היום?

חיים אורון: 37 אלף שקל.

חיים אורון: 6-7 עובדים.

יריב לוין: ממה זה נובע, מתוספות ותק גדולות?

דן לנדאו: במקרה אחד זה תוספות ותק, אחרים הם מוקבלים.

דן לנדאו: לצערי זה מאד מעט אנשים.

דן לנדאו: אם נלך לשיטתך שתוקבלו לשופטים מחוזיים - -

יריב לוין: שיטתי לא נכונה?

חיים אורון: יש לי נתון מדויק – 9 יותר.

דן לנדאו: תראה, זה מתוך ארגון של 700 איש.

דן לנדאו: זה לא נורא.

מגלי והבה: אל"ף, אני מודה לך שקיימת את הישיבה בשעה 13:30.

מגלי והבה: בדרך כלל קבעתם את הישיבות ליום שני בשעה 09:00.

יריב לוין: הבעיה היא שזו ועדה משותפת עם ועדת הכספים ולכן יש לנו בעיה של מועדים.

מגלי והבה: זו נקודה אחת.

מגלי והבה: נקודה שניה – אנחנו בחלק מהדברים שראיתי פה – אנחנו צריכים להוות דוגמה, כנבחרי ציבור.

מגלי והבה: אנחנו מפוקחים גם על ידי הציבור, גם על ידי הכנסת, על ידי כולם.

מגלי והבה: אני מקווה, אני סומך על מה שאומר המנכ"ל - - -

דן לנדאו: אל תסמוך.

דן לנדאו: תבדוק אותי.

דן לנדאו: אתה בוועדה.

מגלי והבה: עוד לפני הוועדה, אני עכשיו מחפש משרה שמשכורתה מעל חבר כנסת וייעודה לבוא ולפקח.

מגלי והבה: אני טוען – יכול להיות שצריך למצוא מישהו, אל תצפה מוועדות – אנחנו בקושי מפקחים על עצמנו, בקושי מפקחים על הממשלה, בקושי מפקחים.

מגלי והבה: זה פתח שאנחנו צריכים מאד להיות זהירים, כי מגיע לעובדי הכנסת כל - - -

דן לנדאו: אבל יש משהו חדש, אמרתי את זה קודם.

דן לנדאו: ביוזמתנו ארבל אסטרחן כתבה חוק וזה עבר לפני כשנה.

דן לנדאו: החוק כאילו מקביל אותנו לממשלה שמחייב אותנו לבוא אליכם, ועדת התקציב, ולהציג לכם לא רק את התקציב לפני ההעברות, אלא תקציב מול ביצוע.

דן לנדאו: ביצענו את זה לפני שבועיים.

דן לנדאו: על 2011 כבר עשינו את זה.

דן לנדאו: אנחנו, בניגוד - -

מגלי והבה: אין משרד ממשלה שהחשב שלו לא יודע - - -

דן לנדאו: אז לגבי מינהל הכנסת הציבור יודע.

מגלי והבה: - - הייתי מנכ"ל משרד ממשלתי, ידעתי כל שקל לאיפה הוא הלך ולאן.

מגלי והבה: מה שאני מנסה להגיד בהערה שלי - שאנחנו צריכים להיות מאד - - פשוט לא לקבל החלטות גורפות כי בסופו של דבר הביקורת היא עלינו, ברגע שהם הציגו לנו ואנחנו אישרנו.

מגלי והבה: לכן, אני סומך על מה שאתם עושים, וכאן ההערה שלי: שאתם תשמרו גם על עצמנו וגם עליכם, שלא נראה מצב כמו המצב הקשה שאנחנו רואים במקומות עבודה שונים, מקצצים ומקצצים ואנחנו רואים גם את ההשלכות הרחביות.

מגלי והבה: אני אומר שעובדי הכנסת - כבר 12 שנה אני יכול להגיד את זה - ברוב המקרים אנשים מסורים שאתה מוצא אותם מבצעים את עבודתם הכי טוב שיכול להיות, ולכן אנחנו בעד שהם יקבלו את מה שמגיע.

מגלי והבה: טוב שאתם מתאמצים ונותנים להם את הכלים, שלא יקופחו.

מגלי והבה: אני גם ראיתי פה שהעברתם מהמשמר 5 משרות – למה צריך להעביר?

דן לנדאו: נוצר מצב שבמשמר יש לנו עודף משרות, במינהל יש לנו חוסר במשרות.

מגלי והבה: מסכים עם זה קצין הכנסת, שיש לו עודף?

דן לנדאו: ברור.

דן לנדאו: ברור.

דן לנדאו: אלה משרות לא מאוישות.

דן לנדאו: זה לא שאנחנו מעבירים אנשי משמר, אולי זה לא הובן.

דן לנדאו: יש שם שיא של כוח אדם במשמר שהוא גבוה מספיק, הוא לא מאויש כולו, כמובן, כדי להעביר מתוכו למנהל הכנסת 5 משרות.

מגלי והבה: הדבר האחרון : אנחנו צריכים לנהל דיון, אדוני היושב ראש, להוסיף עוד עוזר פרלמנטרי ל-120 חברי הכנסת.

מגלי והבה: אני אומר את זה באחריות כי יכול להיות שיש כאלה שמספיק להם חצי עוזר, אבל חברי כנסת, מי כמוך יודע, מי שרוצה להיות פעיל ולשרת את הבוחרים שלו - להילחם על תוספת של עוד עוזר.

מגלי והבה: עשיתי השוואה, ויצא לי להסתובב בעולם – אנחנו מאד מאד מקופחים בהשוואה לפרלמנטים, אפילו באירופה ואפילו במקומות שאנחנו אפילו עברנו אותם מבחינת המצב הכלכלי.

מגלי והבה: אז צריך גם לחשוב על הנקודה הזו.

יריב לוין: זו נקודה שעלתה הרבה פעמים.

יריב לוין: הבעיה היא שהיא טעונה, כמובן, המלצה של ועדת גרונאו, והם מתנגדים לזה בכל תוקף.

מגלי והבה: הם ימשיכו להתנגד, אבל אנחנו צריכים להביא את האינטרסים של נבחרי הציבור.

יריב לוין: העמדה הזו שלהם גם מקובלת על יושב ראש הכנסת, כך אני מבין.

יריב לוין: לכן, אני חושב - - אני בהחלט בעד, אני חושב שאם תימצא הדרך לשכנע אותם ולהביא את יושב ראש הכנסת להסכמה בעניין הזה, אני בעד זה.

יריב לוין: אני בכלל רוצה לומר לך שיש כאן הרבה מאד בעיות מבחינת תנאי עבודה ושיטת העבודה שמאד לא פשוט העניין.

יריב לוין: אני גם אומר שמצאתי אוזן קשבת לא לעתים קרובות בנושאים האלה.

מגלי והבה: אני חושב שאנחנו צריכים ליזום, כחברי ועדה, לעשות כל מאמץ לשנות את התקנים.

מגלי והבה: לא יכול להיות.

מגלי והבה: אני רואה את ההתנהלות.

מגלי והבה: זה כאילו אנחנו רוצים לעמוד בסטנדרטים של פרלמנטים אחרים, אבל אנחנו לא שם.

מגלי והבה: ולכן, הרבה דברים מתפספסים.

מגלי והבה: הרבה דברים נופלים בין הכיסאות, ואני לא רואה בזה – לפעמים, אתה יודע, הציבור כן רואה ושומע והוא בוחן, כל 4 שנים הוא בוחן אותנו.

מגלי והבה: אז אם לא מוצדק, שלא יבחרו, אז ברגע שאתה נמצא ואתה צריך לתת שירות לבוחרים שלך - - -

יריב לוין: קשה לעבוד ככה, אין ספק.

יריב לוין: אני הייתי שמח אם אתה היית יושב עם גרונאו.

דן לנדאו: מה עם צוות שטרית?

יריב לוין: אני לא יודע.

יריב לוין: אגב, אנחנו הקמנו כאן צוות בראשותו של חבר הכנסת מאיר שטרית שהיה אמור לבחון את כל הסוגיות האלה.

יריב לוין: אני עודני ממתין למסקנות.

קריאות: - - -

דן לנדאו: שאלתם אותו את כל השאלות החשובות.

דן לנדאו: אנחנו, כמינהל הכנסת, אין לנו עמדה.

דן לנדאו: אנחנו בסך הכל יכולים לספק לכם משמעויות.

דן לנדאו: מה שאתם מחליטים, אנחנו מצביעים ומבצעים.

חיים אורון: אם אפשר, יש עוד סעיף אחד, ואחר כך הייתי רוצה לחזור על הסכומים.

חיים אורון: ישנו סעיף אחד שלא מופיע בדוח אלא במכתב של יושב ראש הכנסת, היות והסך שלו הוא אפס – זו הוצאה מותנית בהכנסה, פרויקט חדש שהדובר מתעסק אתו, של הכנסת פרסום – ייצור הפקות נוספות על ידי ערוץ הכנסת בתנאי שיהיו הכנסות שיממנו את זה.

חיים אורון: אנחנו מתכוונים לעשות פרסום ביחד עם לפ"מ בערוץ הכנסת – פרסום של משרדי ממשלה, או מה שייקבע.

יריב לוין: זה מותר על פי החוק?

מגלי והבה: השאלה היא למה רק לפ"מ ולמה - -

דן לנדאו: אתה חבר ועדת הכנסת?

מגלי והבה: לא.

מגלי והבה: אני בוועדת הכספים.

דן לנדאו: אז הוא עכשיו יחליף כובעים, יהפוך לוועדת הכנסת כרגולטור, מתקין התקנות של ערוץ הכנסת לפי חוק שידורי טלוויזיה מהכנסת.

דן לנדאו: מה שכתוב בחוק הראשי, חוק שידורי טלוויזיה מהכנסת, 2004 והתקנות שהותקנו לפיו זה שאל"ף, אפשר לשדר בערוץ הכנסת תשדירי שירות, וכתוב סדרה של תנאים תחת תשדירי שירות ממלכתיים: לא של שום ארגון ושום דבר שנתון במחלוקת, ובי"ת, כתוב שזה יהיה באמצעות לפ"מ, כברירת מחדל.

דן לנדאו: והיה ולפ"מ מופרטת או נסגרת, או אני-לא-יודע-מה, הכנסת יכולה לצאת למכרז.

דן לנדאו: עכשיו, לראשונה, אחרי 8 שנים לפ"מ הכניס קמפיין קטן של משרד הגמלאים והכנסת הכניסה סכום ראשון – 4,000 שקל, עבור הקמפיין הזה שזה סוג של פריצת דרך מבחינת ערוץ הכנסת כפלטפורמה ממלכתית.

דן לנדאו: זה לא כסף גדול, אבל יש מנגנון כזה שבעצם מופעל פה לראשונה, שאם נכנס כסף הוא נכנס לכנסת, לא לערוץ, ואז הכנסת יכולה לדרוש מהערוץ שיעשה עוד כמה דברים.

דן לנדאו: ב-4,000 שקל?

דן לנדאו: זה לא חשוב, אבל הפרינציפ הוא חשוב.

דן לנדאו: זה סוג של ניסוי.

חיים אורון: אם אפשר לתת לי לחזור על הסכומים, לצורך הפרוטוקול: העברה של 1,2 מיליון שקל מתכנית הוצאות עובדי הכנסת לאמרכלות בגין מימון העברת אחזקת רכב לרכב ליסינג, העברה של - -

מגלי והבה: עשיתם השוואה איך הוא יותר משתלם לעובדים?

חיים אורון: לעובדים או לכנסת?

מגלי והבה: אני חושב שאני מדבר עכשיו בשמם של העובדים.

דן לנדאו: תלוי איפה הם גרים.

דן לנדאו: יש עובד שמשתלם לו לקבל אחזקת רכב ולא לקחת רכב ליסינג, כי הוא לא נוסע הרבה, ואחזקת רכב היא לא תלוית נסיעה בפועל.

דן לנדאו: אז הוא מקבל סכום נאה לנטו ויש עובד שנוסע הרבה קילומטרים, הוא גר רחוק או משהו כזה – ובהחלט שווה לו לקחת רכב ליסינג.

חיים אורון: כל עובד, לפני שהוא מקבל רכב ליסינג, מקבל המלצה לבוא לחשבות.

חיים אורון: עושים לו תחשיב.

חיים אורון: יש לנו templates לפי הקילומטראז' שהוא נוסע בשנה ואנחנו אומרים לו מבחינה כלכלית אם כדאי לו לקחת רכב או לקבל אחזקת רכב, אבל אחר כך יש גם פסיכולוגיה, הכלכלה נעלמת.

חיים אורון: להעביר מתכנית ביטחון לתכנית הוצאות עובדי הכנסת 450 אלף שקל בגין העברת 5 משרות בשיא כוח האדם, העברה מהרזרבה של 220 אלף שקל לשירותים מקצועיים ועוד 220 אלף שקל להוצאות עובדי הכנסת, בסך הכל – 440 אלף שקל, וכמובן, מהסעיף האחרון, הנושא של הוצאה מותנית בהכנסה לצורך הפקת תכניות נוספות בערוץ הכנסת בגובה של 30 אלף שקל.

יריב לוין: הערות נוספות?

יריב לוין: אין.

יריב לוין: אני עובר להצבעה.

יריב לוין: נצביע על כל אחד מהסעיפים בנפרד, כמובן.

יריב לוין: מי בעד לאשר את הבקשה להעברות מסעיף לסעיף, על פי הפירוט בנספח למכתבו של יושב ראש הכנסת מיום 14 ביוני, 2012, לרבות העברת 5 המשרות כמפורט שם?

יריב לוין: בעד – 2

יריב לוין: נמנעים – אין

יריב לוין: הבקשה אושרה.

יריב לוין: מי בעד האישור להגדלת ההוצאה המותנית בהכנסה לשנת 2012 עבור ערוץ הכנסת כמפורט בסעיף (ב) למכתבו של יושב ראש הכנסת מיום 14 ביוני, 2012?

יריב לוין: בעד – 2

יריב לוין: נמנעים – אין

יריב לוין: הבקשה אושרה.

יריב לוין: תודה רבה, ואני מברך את כולם על העשייה.

יריב לוין: הישיבה נעולה.